แบงก์เข้มให้กู้อสังหาฯภูธร
ธนาคารกรุงเทพ รับระวังปล่อยกู้โครงการอสังหาฯ ต่างจังหวัด เหตุกำลังซื้อหด โดยเฉพาะกลุ่มขนาดกลาง-ย่อม
29 ต.ค. 2565

ธนาคารกรุงเทพ รับระวังปล่อยกู้โครงการอสังหาฯ ต่างจังหวัด เหตุกำลังซื้อหด โดยเฉพาะกลุ่มขนาดกลาง-ย่อม
นายศิริเดช เอื้องอุดมสิน รองผู้จัดการใหญ่ ธนาคารกรุงเทพ เปิดเผยว่า ธนาคารระมัดระวังปล่อยสินเชื่อให้ผู้ประกอบการอสังหาริมทรัพย์ขนาดกลางและขนาดย่อมในต่างจังหวัดมาประมาณ 2-3 ปีแล้ว เนื่องจากกำลังซื้อของประชาชนลดลง ส่งผลกระทบต่อยอดขายที่อยู่อาศัย ส่วนในกรุงเทพมหานคร (กทม.) ยอดขายยังพอไปได้ในโครงการอสังหาริมทรัพย์บางประเภท เช่น บ้านที่มีมูลค่าสูงเพื่อเจาะกลุ่มผู้มีรายได้สูง หรือบ้านราคาไม่แพงแต่มีมูลค่าตลาดดี
"นอกจากนี้ ธนาคารยังพิจารณาจากประเภทโครงการที่อยู่อาศัย เจ้าของโครงการ ผู้พัฒนาโครงการอสังหาริมทรัพย์ด้วย หากเป็นผู้ประกอบการใหม่ต้องระมัดระวังเป็นพิเศษ" นายศิริเดช กล่าว
อย่างไรก็ดี ธนาคารไม่ถึงกับหยุดปล่อยสินเชื่อ ยังมีการปล่อยสินเชื่อบ้างให้ลูกค้าผู้ประกอบการในต่างจังหวัด จากการติดตามผลการปล่อยสินเชื่อโครงการในระยะหลัง พบว่า ยอดขายที่อยู่อาศัยไม่ดีมากเหมือนอย่างช่วงเศรษฐกิจดี ขณะเดียวกัน ธนาคารไม่จำเป็นต้องแนะนำเรื่องการลงทุน เพราะลูกค้าทราบสถานการณ์ดีอยู่แล้ว มีการชะลอหรือเลื่อนการเปิดโครงการใหม่ออกไป และเลือกพัฒนาโครงการที่เจาะกลุ่มเป้าหมายเฉพาะมากขึ้น
สำหรับคุณภาพของลูกค้า แม้สถานการณ์ตลาดที่อยู่อาศัยจะไม่เป็นใจ แต่ยังมีความมั่นคงอยู่ จากการที่ธนาคารเลือกลูกค้าที่มีความแข็งแรง ใช้วงเงินกู้ไม่มาก และมียอดขายต่อเนื่อง โดยลูกค้าส่วนใหญ่ยังคงมีการชำระหนี้ได้ตามปกติ แต่มีโครงการอสังหาฯ บางรายที่ขาย บ้านได้ช้าลง ส่งผลกระทบกับสภาพ คล่อง ธนาคารจึงได้ผ่อนผันกฎเกณฑ์การ ชำระหนี้ให้ ทั้งการยืดระยะเวลา หรือปรับวงเงิน
ขณะที่ รายงานแนวโน้มธุรกิจภาคตะวันออกเฉียงเหนือ (อีสาน) และภาคเหนือ ของธนาคารแห่งประเทศไทย (ธปท.) ระบุว่า ไตรมาส 3 ปี 2559 ภาคอสังหาริมทรัพย์ในอีสานมียอดขายลดลง ภาคเหนือยอดขายซบเซา โดยพื้นที่ จ.เชียงใหม่ คอนโดมิเนียมมียอดขายลดลงจากกำลังซื้ออ่อนแรงแม้จะมีการจัดส่งเสริมการขายเพิ่ม แต่กระตุ้นตลาดได้น้อย เนื่องจากกำลังซื้อลดลงของทั้งในภาคอีสานและภาคเหนือ จากภาระหนี้สินที่เพิ่มขึ้น และสถาบันการเงินเข้มงวดการพิจารณาสินเชื่อ ส่งผลให้อัตราการปฏิเสธสินเชื่อยังอยู่ในระดับสูง และแนวโน้มไตรมาส 4 อสังหาริมทรัพย์ยังคงทรงตัว